权德舆
奉和许阁老酬淮南崔十七端公见寄
文行蕴良图，声华挹大巫。抡才超粉署，驳议在黄枢。
自得环中辨，偏推席上儒。八音谐雅乐，六辔骋康衢。
密侍仝锵珮，雄才本弃繻.炉烟霏琐闼，宫漏滴铜壶。
旧友双鱼至，新文六义敷。断金挥丽藻，比玉咏生刍。
交辟尝推重，单辞忽受诬。风波疲贾谊，岐路泣杨朱。
溟涨前程险，炎荒旅梦孤。空悲鸢跕水，翻羡雁衔芦。
故国方迢递，羁愁自郁纡。远猷来象魏，霈泽过番禺。
尽室扁舟客，还家万里途。索居因仕宦，著论拟潜夫。
帆席来应驶，郊园半已芜。夕阳寻古径，凉吹动纤枯。
忆昔同驱传，忘怀或据梧。幕庭依古刹，缗税给中都。
瓜步经过惯，龙沙眺听殊。春山岚漠漠，秋渚露涂涂。
孰谓原思病，非关宁武愚。方看簪獬豸，俄叹絷騊駼.
芳讯风情在，佳期岁序徂。二贤欢最久，三益义非无。
柏悦心应尔，松寒志不渝。子将陪禁掖，亭伯限江湖。
交分终推毂，离忧莫向隅。分曹日相见，延首忆田苏。